Številka: 007-442/2014-27

**URAD PREDSEDNIKA REPUBLIKE**

**DRŽAVNI SVET REPUBLIKE SLOVENIJE**

**DRŽAVNI ZBOR REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**VRHOVNO SODIŠČE REPUBLIKE SLOVENIJE**

**VRHOVNO TOŽILSTVO REPUBLIKE SLOVENIJE**

**DRŽAVNO PRAVOBRANILSTVO REPUBLIKE SLOVENIJE**

**MINISTRSTVA**

**ORGANI V SESTAVI**

**VLADNE SLUŽBE**

**UPRAVNE ENOTE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**OBČINE**

Datum: 7.8.2014

**ZADEVA: Dodatno pojasnilo v zvezi z izvajanjem Zakona o spremembah Zakona o sistemu plač v javnem sektorju (ZSPJS-S) in obvestilo o objavi vzorcev obvestil in dogovorov**

Spoštovani,

sporočamo vam, da so na spletni strani Inšpektorata za javni sektor, na spodnji povezavi, ob upoštevanju novele Zakona o spremembah Zakona o sistemu plač v javnem sektorju (ZSPJS-S), objavljeni vzorci obvestila o ugotovitvi neskladnosti določb o plači v pogodbi o zaposlitvi, poziva k podpisu dogovora o vračilu preveč izplačanih zneskov plač ter dogovora o vračilu preveč izplačanih bruto plač:

<http://www.mnz.gov.si/si/varnost_in_nadzor/inspektorat_za_javni_sektor/inspekcija_za_sistem_javnih_usluzbencev/sklepdogovor_o_izplaciluvracilu_premaloprevec_izplacanih_plac/>

Glede na to, da smo prejeli dodatna vprašanja v zvezi z izvajanjem novele zakona v praksi, podajamo še dodatna pojasnila:

1. **Pisni predlog ustreznega aneksa k pogodbi o zaposlitvi, odločbe, sklepa**

Skladno s prvim odstavkom 3. a člena ZSPJS-S mora delodajalec o ugotovitvi neskladnosti določb o plači v pogodbi o zaposlitvi javnega uslužbenca, odločbi oziroma sklepu, s katerim je določena plača funkcionarja, s tretjim odstavkom 3. člena tega zakona nemudoma pisno obvestiti prizadetega javnega uslužbenca ali funkcionarja in obrazložiti svoje ugotovitve in mu izročiti pisni predlog ustreznega aneksa k pogodbi o zaposlitvi, odločbo oziroma sklep, s katerim se odpravijo nepravilnosti.

V pisnem predlogu ustreznega akta, s katerim se odpravijo nepravilnosti, delodajalci določijo, da se nepravilnosti odpravijo od dneva, ko je imel javni uslužbenec oziroma funkcionar napačno določeno plačo, s čimer sanirajo nepravilnosti tudi za nazaj. Predmet vračila pa so v primeru sklenitve dogovora preveč izplačani zneski plač za obdobje zadnjih desetih mesecev pred prenehanjem izplačevanja plače v nasprotju s tretjim odstavkom 3. člena ZSPJS, vendar ne več, kot znaša dvakratnik zakonito določene osnovne plače javnega uslužbenca oziroma funkcionarja.

1. **Vračilo preveč izplačanih plač v primeru več različnih nepravilnosti**

ZSPJS-S v petem odstavku 3. a člena določa, da v primeru sklenitve dogovora o vračilu preveč izplačanih zneskov plač javni uslužbenec oziroma funkcionar povrne preveč izplačane zneske plač za obdobje zadnjih desetih mesecev pred prenehanjem izplačevanja plače v nasprotju s tretjim odstavkom 3. člena tega zakona, vendar ne več, kot znaša dvakratnik zakonito določene osnovne plače javnega uslužbenca oziroma funkcionarja za polni delovni čas za mesec pred mesecem predložitve dogovora.

V primeru, ko bila javnemu uslužbencu oziroma funkcionarju napačno izplačevana plača kot posledica več različnih nepravilnosti, se v obdobje zadnjih desetih mesecev pred prenehanjem izplačevanja plače v nasprotju s tretjim odstavkom 3. člena ZSPJS, torej v nasprotju z zakonom, predpisi in drugimi akti, izdanimi na njihovi podlagi ter kolektivnimi pogodbami, šteje obdobje zadnjih desetih mesecev pred vsakokratnim prenehanjem izplačevanja plače v nasprotju s predpisi, torej od vsake posamezne odprave nepravilnosti, pri čemer pa javni uslužbenec oziroma funkcionar na podlagi posameznega dogovora na more vračati več, kot znaša dvakratnik zakonito določene osnovne plače javnega uslužbenca oziroma funkcionarja za polni delovni čas za mesec pred mesecem predložitve dogovora.

Primer:

javni uslužbenec je imel v pogodbi o zaposlitvi določeni dve nezakonitosti, in sicer ni imel določene odprave plačnih nesorazmerij, poleg tega je imel še napačno določeno napredovanje in je prejemal dva plačna razreda previsoko osnovno plačo. Prva nezakonitost je bila odpravljena s 1. junijem 2012, s pričetkom uporabe Zakona za uravnoteženje javnih financ (ZUJF), druga nezakonitost je bila odpravljena s 1. marcem 2014.

Obdobje zadnjih desetih mesecev pred prenehanjem izplačevanja plače v nasprotju s predpisi v konkretnem primeru zajema obdobje desetih mesecev pred 1. junijem 2012 (avgust 2011 - maj 2012) in desetih mesecev pred 1. marcem 2014 (maj 2013 - februar 2014), pri čemer pa višina vračila v dogovoru ne sme preseči dvakratnika zakonito določene osnovne plače javnega uslužbenca za polni delovni čas za mesec pred mesecem predložitve dogovora. Torej v primeru, da skupen znesek vračila za obdobje od avgusta 2011 do maja 2012 in od maja 2013 do februarja 2014 znaša 4000 EUR, dvakratnik zakonito določene osnovne plače javnega uslužbenca za polni delovni čas za mesec pred mesecem predložitve dogovora, pa znaša 2000 EUR, javni uslužbenec na podlagi sklenjenega dogovora vrača le znesek v višini 2000 EUR.

Vračilo davkov in prispevkov:

V primeru, ko javni uslužbenec ne vrača celotnega zneska, ki mu je bil neupravičeno izplačan, ker presega dvakratnik njegove zakonito določene osnovne plače, je postopek vračila davkov in prispevkov popolnoma enak, kot če bi vrnil celotne preveč izplačane plače.

Vračilo davkov in prispevkov zahteva delodajalec na podlagi popravka REK obrazca, kot je že bilo pojasnjeno v Pojasnilu v zvezi z izvajanjem Zakona o spremembah Zakona o sistemu plač v javnem sektorju (ZSPJS-S), številka: 007-442/2014-21 z dne 22.7.2014 in kot je tudi opisano v pojasnilu, ki je objavljen na spodnji povezavi:

<http://www.durs.gov.si/si/davki_predpisi_in_pojasnila/dohodnina_pojasnila/obracuni_davcnega_odtegljaja_rek/popravek_rek_obrazca_ob_vracilu_dohodka/>

Pri tem je potrebno upoštevati, da se popravki REK obrazcev predlagajo davčnemu organu za obdobje, na katerega se nanaša prvotno izplačana plača. Glede na to, da javni uslužbenec ne bo vrnil celotnega zneska v okviru obdobja, na katero se vračilo nanaša, ampak dvakratnik njegove zakonito določene osnovne plače, je za potrebe vračila davkov in prispevkov potrebno določiti, na katero obdobje se nanaša znesek vračila v višini dvakratnika zakonito določene osnovne plače. Obdobje se določi na način, da se vanj štejejo meseci, ki so časovno bližje prenehanju izplačevanja napačne plače in zneski previsoko izplačane plače v teh mesecih skupaj dosežejo vsoto dvakratnika zakonito določene osnovne plače javnega uslužbenca (npr. v zgoraj navedenem primeru obdobje, na katero se vračilo nanaša, zajema deset mesecev od maja 2013 do februarja 2014 in toliko mesecev od odprave druge nezakonitosti nazaj, dokler ni dosežena skupna vsota previsoko izplačanih plač, ki predstavlja dvakratnik zakonito določene osnovne plače javnega uslužbenca).

Ob upoštevanju tako določenega obdobja je potrebno pripraviti popravke REK obrazcev.

1. **Način obveščanja javnih uslužbencev, ki jim je delovno razmerje že prenehalo**

Trinajsti odstavek 3. a člena ZSPJS-S je določil, da se določbe tega člena uporabljajo tudi za javne uslužbence in funkcionarje, ki se jim je plača izplačevala v nasprotju s tretjim odstavkom 3. člena tega zakona in v času ugotovitve neskladnosti določb o plači s tretjim odstavkom 3. člena tega zakona niso več zaposleni pri delodajalcih v javnem sektorju.

Glede na navedeno določbo je delodajalec dolžan izvesti vse potrebne postopke za realizacijo 3. a člena ZSPJS-S in je v tej zvezi dolžan vzpostaviti stik tudi s tistimi, ki niso več v delovnem razmerju pri delodajalcu javnega sektorja, kar stori tako, da jim pošlje ustrezne akte na zadnji znani naslov nekdanjega javnega uslužbenca oziroma funkcionarja.

1. **Dopolnitev Pojasnila v zvezi z izvajanjem Zakona o spremembah Zakona o sistemu plač v javnem sektorju (ZSPJS-S), številka: 007-442/2014-21 z dne 22.7.2014**

V Pojasnilu v zvezi z izvajanjem Zakona o spremembah Zakona o sistemu plač v javnem sektorju (ZSPJS-S), številka: 007-442/2014-21 z dne 22.7.2014 smo v delu, ki se nanaša na vračilo že vrnjenega zneska zapisali, da delodajalci pod pogoji iz tretjega odstavka 6. člena ZSPJS-S opravijo vračilo preveč vrnjenih plač za obdobje od 1.8.2008 dalje, od prehoda v nov plačni sistem.

Glede na to, da so javni uslužbenci oziroma funkcionarji lahko vračali preveč izplačani znesek plač že od novele ZSPJS-D (Uradni list RS, št. 53/05), ki se je začela uporabljati s 1. julijem 2005 in je dopolnila 3. člen ter dodala novi 3. a člen zakona, se novela ZSPJS-S uporablja tudi za javne uslužbence in funkcionarje, katerih vračila se nanašajo na obdobje od 1. julija 2005 dalje.

S spoštovanjem,

 **dr. Gregor VIRANT**

 **MINISTER**

Poslano:

* naslov